冬夕小齋聯句寄梅聖俞
作者：歐陽修
朝代：宋

paragraphs: 寒窗明夜月，散帙耿燈火。
破硯裂冰澌，敗席薦霜笴。
廢書浩長吟，想子實勞我。
清篇追曹劉，苦語侔島可。
酣飲每頹山，談笑工炙輠。
駕言當有期，歲晚何未果。
幽夢亂如雲，別愁牢若鎖。
雪水漸漣漪，春枝將婀娜。
客心莫遲留，苑葩即紛墮。
何當迎笑前，相逢嘲飯顆。